–suurendada Europoli Euroopa terrorismivastase võitluse keskuse töötajate arvu, et võimaldada ametil mängida ELis terrorismivastases võitluses keskset rolli, eriti 2015. aasta 13. novembril Pariisis toimunud terroriaktide valguses. Uute töötajate (25 täiendavat ametikohtade loeteluga ette nähtud ametikohta, 5 lepingulist töötajat ja 5 riikide lähetatud eksperti) palkadeks vajalik rahastus on 2,0 miljonit eurot ja see kavatsetakse paigutada ümber Sisejulgeolekufondi politseiliidu meetmete alt.

–luua eelarvestruktuur kavandatavale uuele rahastamisvahendile, mille eesmärk on anda erakorralist toetust liidu territooriumil, ja teha kulukohustuste assigneeringutena kättesaadavaks 100 miljonit eurot koheste rahastamisvajaduste katmiseks. Praegu, üsna aasta alguses, ei ole kuigi lihtne leida rubriigist 3 alternatiivset allikat kulukohustuste assigneeringute ümberpaigutamiseks. Seega teeb komisjon ettepaneku rahastada käesoleva paranduseelarve projektiga taotletavaid uue rahastamisvahendi assigneeringuid, kohandades praegu Varjupaiga-, Rände- ja Integratsioonifondi jaoks ette nähtud rahastust. Summa puhul, mida kavatsetakse Varjupaiga-, Rände- ja Integratsioonifondi vahenditest ümber paigutada, võetakse arvesse uue rahastamisvahendi koheseid rahastamisvajadusi, samuti fondi rakendamise seisu ja selle lähikuude prognoositavaid vajadusi. Komisjon jälgib tähelepanelikult 2016. aasta eelarve täitmist ja võib esitada ümberpaigutuste ja/või paranduseelarve ettepanekuid, et kindlustada õigel hetkel nii Varjupaiga-, Rände- ja Integratsioonifondi kui ka erakorralise toetuse rahastamisvahendi jaoks vajalikud vahendid. Seejuures võetakse arvesse kogu aasta vajaduste arengu hinnangut.

Tulude ja kulude eelarvestuses eelarvejagude kaupa tehtavad muudatused on kättesaadavad EUR-Lexi veebisaidil ( http://eur-lex.europa.eu/budget/www/index-et.htm ). Teadmiseks on lisatud nende muudatuste ingliskeelne versioon, mis moodustab eelarve lisa.

2. Erakorralise toetuse andmine liidus

Massiline pagulaste ja rändajate sissevool Euroopasse on loonud erakordse olukorra, kus suur hulk inimesi vajab kiirelt humanitaarabi, mille pakkumine ei ole ühele või mitmele liikmesriigile võimetekohane. Komisjon teeb ettepaneku luua rahastamisvahend, mis võimaldab liidul anda rahalist abi näiteks partnerorganisatsioonide kaudu, kes suudavad olukorrast kõige enam mõjutatud liikmesriikide toetuseks kiiresti hädaabimeetmeid rakendada.

Uut rahastamisvahendit rahastatakse mitmeaastase finantsraamistiku rubriigi 3 (Julgeolek ja kodakondsus) rände ja siseasjade poliitikavaldkonna raames (jaotis 18). Esitatud on ettepanek luua uus eelarvepeatükk 18 07 ja kaks uut eelarverida: eelarveartikkel 18 07 01 operatiivsete meetmete rakendamiseks ja eelarvepunkt 18 01 04 05 haldustoetuskulude rahastamiseks.

Nagu on sätestatud ettepanekus nõukogu määruse kohta, on uue rahastamisvahendi jaoks 2016. aastal kulukohustuste assigneeringuna vaja hinnanguliselt 300 miljoni euro suurust rahastust. Sarnaselt väljaspool liitu osutatava humanitaarabiga on assigneeringute eelmaksete määr 80 %, et tagada toetusmeetmete koheseks alustamiseks vajalikud rahavood. Ülejäänud 20 % makstakse välja 2017. aastal. Ettepaneku kohaselt kasutatakse 1 % kulukohustuste assigneeringute kogusummast otseselt rakendamisega seotud haldustoetuskulude rahastamiseks.

Komisjon esitab käesoleva paranduseelarve projektiga ettepaneku teha kulukohustuste assigneeringutena kättesaadavaks esimene 100 miljoni euro suurune osa, millest kaetakse rahastamisvahendi kohesed rahastamisvajadused, jäädes ootama täiendavat kogu aasta vajaduste arengu hinnangut. Kuni uue rahastamisvahendi ja paranduseelarve ettepaneku jõustumiseni rakendab komisjon koheste vajaduste rahuldamiseks üleminekumeetmeid.

2016. aasta heakskiidetud eelarves on rubriigis 3 kulukohustuste assigneeringud piirmäärani ära kasutatud. Kõik paindlikkusinstrumendi olemasolevad osad on ära kasutatud. Igasugune selle rubriigi kulukohustuste assigneeringute netosumma suurenemine tähendaks seega vajadust kasutada kulukohustuste võtmiseks ettenägemata kulude varu. Kuna mitmeaastase finantsraamistiku määruse kohaselt on ettenägemata kulude varu viimane abinõu, peab komisjon selle kasutamist ennatlikuks.

Sellest tulenevalt teeb komisjon ettepanekut rahastada uue rahastamisvahendi jaoks vajalikke assigneeringuid 100 miljoni euro ulatuses praegu Varjupaiga-, Rände- ja Integratsioonifondi jaoks ette nähtud rahastuse kohandamisega, võttes seejuures arvesse fondi rakendamise seisu ja selle lähikuude prognoositavaid vajadusi. Praegu, üsna aasta alguses, ei ole rubriigis 3 võimalik leida alternatiivset allikat kulukohustuste assigneeringute ümberpaigutamiseks. Samas on oluline osa Varjupaiga-, Rände- ja Integratsioonifondiga seotud assigneeringutest ette nähtud alles aasta jooksul eraldamiseks. Uue erakorralise toetuse rahastamisvahendi jaoks vajaliku rahastuse leidmise kiireloomulisust arvestades tehakse ettepanek kasutada 100 miljonit eurot neist assigneeringutest ja hinnata Varjupaiga-, Rände- ja Integratsioonifondi vajadusi aasta jooksul uuesti. Vajaduse korral paigutatakse assigneeringud ümber teistelt eelarveridadelt ja/või tehakse ettepanek nende kättesaadavaks tegemiseks uue paranduseelarve projekti alusel.

Järgnevas tabelis on ära toodud rubriigis 3 kavandatavad muudatused:

Eelarverida Nimetus Kulukohustuste assigneeringud Maksete assigneeringud 18 03 01 01 Euroopa ühise varjupaigasüsteemi tugevdamine ja arendamine ning liikmesriikide solidaarsuse ja nendevahelise vastutuse jagamise suurendamine -100 000 000 -80 200 000 18 07 01 Erakorralise toetuse andmine liidus 99 000 000 79 200 000 18 01 04 05 Liidus erakorralise toetuse andmise toetuskulud 1 000 000 1 000 000

3. Europoli Euroopa terrorismivastase võitluse keskuse töötajate arvu suurendamine

2015. aastal selgus, et EL peab pagulaskriisile reageerimiseks oluliselt suurendama Europoli (samuti Frontexi ja Euroopa Varjupaigaküsimuste Tugiameti) töötajate arvu. Europoli puhul kiideti 2015. ja 2016. aasta eelarves heaks 33 täiendavat ametikohta, mida taotleti selleks, et tõkestada inimkaubanduse võrgustike tegevust, samuti tõhustada jõupingutusi, et tuvastada internetisisu, mida inimkaubitsejad rändajate ja pagulaste ligimeelitamiseks kasutavad, ning taotleda selle eemaldamist. Amet on täiendavad töötajad väga kiiresti värvanud: kui võtta arvesse ka edukatele kandidaatidele saadetud tööpakkumisi, olid kõik Europoli 2016. aasta kinnitatud ametikohtade loetelu töökohad (480 ametikohta) 2016. aasta jaanuari lõpu seisuga täidetud.

Lepituskomitee jõudis 2016. aasta eelarve (mis hõlmas pagulaskriisile reageerimist vastavalt kirjalikule muutmisettepanekule 2/2016) suhtes kokkuleppele 2015. aasta 13. novembri õhtul, samal ajal, kui Pariisi raputasid terrorirünnakud. 1. jaanuaril 2016 loodi Europoli juurde Euroopa terrorismivastane keskus. Kava kohaselt peaks sellest saama ELi terrorismivastase võitluse keskus, mis osaleb kooskõlastatud reageerimises terrorismiohule ja terrorirünnakutele nii nende tegeliku toimumise kui kavandamisfaasis. Keskus aitab liikmesriike operatiivse ja analüütilise toega terroristliku tegevuse uurimisel ning koostöös rahvusvaheliste partneritega.

Viimaste terrorirünnakute järel on Europolile esitatava teabe hulk ja liikmesriikide abitaotluste arv järsult suurenenud, mis on ameti töökoormust oluliselt suurendanud. Juba enne Euroopa terrorismivastase keskuse loomist oli Europol teinud märkimisväärseid ümberpaigutusi, võimaldamaks 37 ajutise teenistuja, 2 lepingulise töötaja ja 5 riikide lähetatud eksperdi pühendumist terrorismivastasele võitlusele. Siiski vajab amet täiendavaid ressursse, et suuta täies mahus täita oma olulist rolli terrorismiga ELi tasemel võitlemises. Seepärast taotleb komisjon 25 täiendavat ametikohtade loetelu ametikohta, 5 lepingulist töötajat ja 5 riiklikku eksperti, neist 20 ajutist teenistujat ja 5 riiklikku eksperti operatiivtöö tõhustamiseks ning 5 ajutist töötajat ja 5 lepingulist töötajat IKT toe jaoks.

Uute töötajate palkamisega seotud täiendavate assigneeringute (2,0 miljonit eurot) arvutamisel on lähtutud keskmiselt kuue kuu pikkusest tööajast 2016. aastal. Vahendid kavatsetakse ümber paigutada eelarvepunktist 18 02 01 02 „Piiriülese organiseeritud kuritegevuse tõkestamine ja sellise kuritegevuse vastu võitlemine ning julgeolekuriskide ja kriiside juhtimise ja ohjamise tõhustamine“, kuna selle teatud hankeid, mis olid algselt kavandatud 2016. aasta tööprogrammi, on võimalik korraldada 2015. aasta tööprogrammi assigneeringuid kasutades.

Eelarverida Nimetus Kulukohustuste assigneeringud Maksete assigneeringud 18 02 01 02 Piiriülese organiseeritud kuritegevuse tõkestamine ja sellise kuritegevuse vastu võitlemine ning julgeolekuriskide ja kriiside juhtimise ja ohjamise tõhustamine -2 000 000 -2 000 000 18 02 04 Euroopa Politseiamet (Europol) 2 000 000 2 000 000

Europoli 2016. aasta muudetud ametikohtade loetelu on esitatud eelarve lisas.